A Gömböt elsősorban jégkorongra használták, a Hammarby IF, a Djurgårdens IF és az AIK csapatok pályája is volt. Emellett használták zenei fellépésekre és más sporteseményekre, például futsalra. Az első itt rendezett nemzetközi mérkőzés a Hammarby IF (Svédország) és a Jokerit (Finnország) között zajlott, néhány héttel az átadás előtt. 2002-től 2012-ig az arénában rendezték az SVT "Melodifestivalen" című eurovíziós dalválasztó showműsor döntőit. Az Ericsson Globe adott otthont a 2000-es illetve a 2016-os Eurovíziós Dalfesztiválnak is.